Програм подстицања развоја предузетништва кроз финансијску подршку за почетнике у пословању и **младе** у 2024. години, као и Програм подстицања развоја предузетништва кроз финансијску подршку за предузетништво **жена и жена самохраних родитеља** у 2024. години, подразумевају регистрацију привредног субјекта, а потом конкурисање. Наиме, за разлику од субвенције за самозапошљавање НСЗ код које лице у моменту подношења захтева за доделу субвенције за самозапошљавање мора бити пријављено на евиденцију незапослених НСЗ, односно незапослено, код ових програма лице **мора** регистровати пословни субјект у АПР пре конкурисања.

     Дакле, корисници средстава која су опредељена Програмом подстицања развоја предузетништва кроз финансијску подршку за почетнике у пословању и младе у 2024. години могу битиновоосновани предузетници, микро и мала привредна друштва, који су регистровани у Агенцији за привредне регистре, најраније од 1. јануара 2022. године па надаље, као и новоосновани предузетници, микро и мала привредна друштва, који су регистровани у Агенцији за привредне регистре најраније од 1. јануара 2019. године, па надаље, чији је оснивач, законски заступник, остали заступник и пословођа физичко лице старости до 35 година, рођено 1989. године или касније.

Када је у питању програм намењен женама и женама самохраним родитељима, опредељена средства намењена су за финансијску подршку новооснованим и постојећим предузетницама, као и микро и малим привредним друштвима, који су регистровани у Агенцији за привредне регистре, а чији је оснивач, законски заступник, остали заступник и пословођа жена. у привредном друштву које има више оснивача, минимални удео, који мора бити у власништву једне или више жена, је 50%. у привредном друштву које има више законских заступника и пословођа, сви они морају бити жене.

У наставку следи резиме услова програма:

*Програм подстицања развоја предузетништва кроз финансијску подршку за почетнике у пословању и младе у 2024. години*

У циљу пружања подршке оснивању и опстанку нових предузећа, као и младим предузетницима, Министарство привреде расписало је јавни позив свим незапосленим лицима и привредницима који су у почетној фази развоја за доделу бесповрaтних средстава за набавку опреме, возила, текуће одржавање /адаптацију пословног или производног простора, као и за оперативне трошкове (до 20 % укупног улагања).

            Привредни субјекти-корисници почетници који задовоље услове Програма могу остварити право на финансијску подршку у виду бесповратних средстава у износу до 30% вредности улагања, односно до 40% вредности улагања за привредне субјекте који припадају јединицама локалне самоуправе које су разврстане у трећу или четврту групу развијености. **Корисници млади** који задовоље услове Програма, могу остварити право на финансијску подршку у виду бесповратних средстава у износу до 40% вредности улагања, односно до 50% вредности улагања за привредне субјекте који припадају јединицама локалне самоуправе које су разврстане у трећу или четврту групу развијености.

Преостали износ улагања финансираће се из кредита Фонда са роком отплате до 5 година, у оквиру кога је грејс период до једне године, и каматном стопом у складу са Програмом Фонда важећим на дан расписивања Јавног позива, уз одговарајућа средства обезбеђења и уз примену валутне клаузуле.

Улагања која се могу финансирати у оквиру овог Програма обухватају: куповину опреме, алата, машина, нове рачунарске опреме, софтверске лиценце, доставних возила (укључујући и мопеде на електрични погон) која служе за превоз сопствених производа, репромaтеријала и сировина и других транспортних средстава укључених у процес производње (нових или половних, не старијих од пет година).

За спровођење овог програма Министарство привреде је определило 100,00 милиона динара бесповратних средстава, док ће се преостали износ инвестиционог улагања привредних субјеката финансирати из кредита Фонда.

Јавни позив је отворен док износ тражених бесповратних средстава не премаши износ расположивих средстава за спровођење Програма за 35%, колико је просечан проценат одбијених, као и одусталих захтева пре решавања, у претходним годинама, а најкасније до 31.12.2024. године.

Више информација путем линка <https://fondzarazvoj.co.rs/program-podsticanja-za-mlade/>

*Програм подстицања развоја предузетништва кроз финансијску подршку за предузетништво жена и жена самохраних родитеља у 2024. години*

У циљу пружања подршке оснивању и даљем развоју женског предузетништва, Министарство привреде расписало је јавни позив у оквиру Програма подстицања развоја предузетништва кроз финансијску подршку за предузетништво жена и жена самохраних родитеља у 2024. години .

Подршка представља финансијску подршку у виду бесповратних средстава у износу до 50% вредности улагања, односно до 55% вредности улагања за привредне субјекте чији оснивачи су жене самохрани родитељи у складу са критеријумима из Програма. Преостали износ улагања финансираће се из сопствених средстава корисника или из кредита Фонда за развој Републике Србије.

Средства су намењена за набавку опреме, транспортних средстава потребних за обављање делатности, текуће одржавање и адаптацију пословног и/или производног простора, а 25% средстава може бити употребљено за оперативне трошкове.

Износ укупно одобрених средстава (бесповратна + кредитна / сопствена средства) по захтеву не може бити мањи од 400.000,00 динара, нити већи од 6.000.000,00 динара.

Више информација путем линка <https://fondzarazvoj.co.rs/krediti-za-zensko-preduzetnistvo/>